Bekendtgørelse om tilskud til branchesamarbejder om cybersikkerhed

I medfør af § 3, stk. 1 og § 7, stk. 1-3, i lov nr. 1518 af 18. december 2018 om erhvervsfremme, som ændret ved lov nr. 782 af 4. maj 2021, fastsættes:

Kapitel 1

*Bekendtgørelsens formål*

**§ 1.** Efter denne bekendtgørelse ydes der støtte til at øge branchers cybersikkerhed gennem programmet Branchesamarbejder om Cybersikkerhed.

*Stk. 2*. Digitaliseringsstyrelsen gennemfører via programmet løbende annonceringer på Digitaliseringsstyrelsens hjemmeside, der nærmere fastlægger krav og fokus for hvilke ansøgere og projekttyper, der kan opnå støtte i den enkelte ansøgningsrunde.

*Stk. 3*. Målet er at støtte cybersikkerhedsprojekter og -samarbejder, samt udviklingen af cybersikkerhedsteknologier og –platforme, som har potentiale til at blive udbredt til en bredere kreds af virksomheder inden for den pågældende branche.

Kapitel 2

*Definitioner*

**§ 2.** I denne bekendtgørelse forstås ved:

1) Ansøger: Enhver sammenslutning af juridiske enheder med danske CVR-numre uanset deres retlige form.

2) Cybersikkerhed: Beskyttelse af net- og informationssystemer, brugerne af sådanne systemer og andre personer eller systemer berørt af cybertrusler.

Kapitel 3

*Målgruppe og ansøgning*

**§ 3.** Ansøger kan efter reglerne i denne bekendtgørelse ansøge om støtte gennem programmet Branchesamarbejder om Cybersikkerhed.   
 *Stk. 2.* Digitaliseringsstyrelsen kan fastsætte supplerende kriterier for, hvilke ansøgere og projekttyper, der kan opnå støtte ved de enkelte ansøgningsrunder.

*Stk. 3.* Der kan ikke ydes støtte til ansøgere, som på ansøgningstidspunktet har uafsluttede projekter indenfor programmet Branchesamarbejder om Cybersikkerhed.

*Stk. 4.* Det kan stilles som krav, at ansøger i ansøgningen skal vedlægge et overordnet budget, hvori andelen af støttebeløbets fordeling mellem parterne er udspecificeret.

Kapitel 4

*Støtteberettigede projekter og omkostninger*

**§ 4.** En ansøger kan efter reglerne i denne bekendtgørelse opnå støtte til rådgivning, investeringer, udvikling og drift af projekter, der øger den digitale sikkerhed i brancher, jf. stk. 2.

*Stk. 2.* Der kan efter bekendtgørelsen ydes støtte til:

1) rådgivning vedrørende aktiviteter inden for digital sikkerhed, herunder kortlægning og udvikling af arbejdsprocesser, udarbejdelse af kravspecifikation, bistand til valg af leverandører, behovsanalyser mv.

2) investering ved anskaffelse af digitale systemer, herunder installation og konfigurering af den nyindkøbte teknologi, samt eventuel tilpasning af den nyindkøbte teknologi i forhold til integration med eksisterende IT-systemer.

3)investeringer i hardware og software via leasing og abonnement eller engangsbetaling.

4) udvikling og tilpasning af teknologier, der er målrettet cybersikkerhed i brancher.

5) investeringer i medarbejdertræning, kompetenceudvikling og aktiviteter der øger bevidstheden om cybersikkerhed.

6) Der kan ydes støtte til erhvervelse af kompetencer til drift af det pågældende it-sikkerhedsprojekt.

7) Der kan ydes støtte til at styrke samarbejdet mellem juridiske personer med dansk CVR-nummer, som vil fremme udbredelsen og optagelsen af den nyeste viden om cybersikkerhed tilpasset behovene i en specifik branche.

**§ 5.** Støtte til investering eller rådgivning er betinget af, at ansøger selv bidrager til finansieringen, jf. stk. 2.

*Stk. 2.* Støtte til investering, rådgivning, udvikling og tilpasning udgør op til 50 pct. af projektets støtteberettigede faktiske udgifter. Medfinansiering kan ske i form af egne løntimer, kontantbidrag eller en kombination heraf.

**§ 6.**  Såfremt den pågældende støtte falder ind under medfinansieringskrav defineret i anden lovgivning, herunder f.eks. Kommissionens forordning (EU) nr. 651/2014 af 17. juni 2014 (om gruppefritagelse), er støtten betinget af de definerede medfinansieringskrav heri.

**§ 7.** Støtte fra programmet Branchesamarbejder om Cybersikkerhed kan kun anvendes til dækning af udgifter, som er i overensstemmelse med projektbeskrivelsen og afholdt inden for tilsagnsperioden.

*Stk. 2*. Der ydes ikke støtte til moms, som ansøger kan afløfte.

*Stk. 3.* Digitaliseringsstyrelsen kan fastsætte supplerende vilkår for tilsagn om støtte.

**§ 8.** Støtte efter denne bekendtgørelse fordeles mellem ansøgere ud fra en konkret vurdering.

*Stk. 2.* Ansøgningerne behandles samlet efter fristens udløb for den enkelte ansøgningsrunde.

*Stk. 3.* Ansøger modtager en afgørelse om, at de er berettiget til midlerne på digital post.

*Stk. 4.* Støttemidler, der ikke er blevet uddelt i den pågældende ansøgningsrunde, kan overføres til senere ansøgningsrunder.

Kapitel 5

*Bortfald om tilsagn af støtte*

**§ 9.** Digitaliseringsstyrelsen kan træffe afgørelse om, at et meddelt tilsagn om støtte helt eller delvist bortfalder samt kræve allerede udbetalt støtte helt eller delvist tilbagebetalt, hvis:  
1) støttemodtager har givet urigtige eller vildledende oplysninger eller fortiet oplysninger af betydning for sagen,  
2) forudsætningerne for tilsagn om støtte er væsentligt ændrede,   
3) tilsagnsvilkårene i øvrigt er tilsidesat, eller  
4) deltagerne i projektet ikke stiller sig til rådighed for evaluering efter afslutning af projektet, jf. § 12.

*Stk. 2.* En væsentlig ændring af forudsætningerne, jf. stk. 1, nr. 2, kan være hvis en af parterne blandt støttemodtagerne i et projekt ikke kan deltage i projektet grundet eksempelvis konkurs, likvidation eller lignende. I sådanne tilfælde skal støttemodtager straks kontakte Digitaliseringsstyrelsen og indsende en redegørelse for, hvordan projektet kan fortsætte, herunder om projektet fortsat kan leve op til sit oprindelige formål beskrevet i støttemodtagernes ansøgning.

Kapitel6

*Afslutning af projektet*

**§ 10.** Udbetaling af støtte fra programmet Branchesamarbejder om Cybersikkerhed sker i udgangspunktet bagudrettet og er betinget af, at ansøger ved projektets afslutning afrapporterer til Digitaliseringsstyrelsen.

*Stk. 2.* Rapporten skal indeholde en redegørelse af projektforløbet, regnskab for projektet, ledelseserklæring samt bilags-/fakturadokumentation for projektets faktiske udgifter.

*Stk. 3.* Støttemodtager skal på forlangende udlevere supplerende oplysninger og dokumentation til Digitaliseringsstyrelsen til brug for afgørelsen om afslutning af projektet.

*Stk. 4.* Rapporten skal indsendes senest 3 måneder efter projektets afslutning.

*Stk. 5.* Udbetaling af støtte sker til de deltagende parters NemKonto i overensstemmelse med den i ansøgningen beskrevne fordeling.

**§ 11.** I tilfælde af at ansøger i sit overordnede budget (jf. § 3, stk. 4) udspecificerer budgettets fordeling over en række specifikke, støtteberettigede budgetkategorier (jf. §4, stk. 2), vil ansøger kunne anmode om udbetaling af et fast beløb, svarende til maksimalt 50 pct. af det ansøgte tilskudsbeløb, ved projektets startdato.

**§ 12.** Deltagerne i projekter er forpligtigede til at stille sig til rådighed for evaluering efter afslutning af projektet.

Kapitel 7

*Henlæggelse af beføjelser, klage og ikrafttræden*

**§ 13.** Digitaliseringsstyrelsen kan henlægge sine beføjelser efter § 10 til Erhvervsstyrelsen i overensstemmelse med § 7, stk. 2, i lov om erhvervsfremme.

*Stk. 2.* Digitaliseringsstyrelsens afgørelser i henhold til denne bekendtgørelse kan ikke påklages til anden administrativ myndighed.

*Stk. 3.* Erhvervsstyrelsens afgørelser efter stk. 1 kan påklages til Digitaliseringsstyrelsen, og uanset stk. 2 derefter til digitaliseringsministeren

*Stk.* *4*. Klage indgivet i henhold til stk. 3 fremsendes til Erhvervsstyrelsen, som, hvis afgørelsen fastholdes, snarest efter modtagelsen af klagen videresender denne til Digitaliseringsstyrelsen sammen med en udtalelse i anledning af klagen.

**§ 14.** Bekendtgørelsen træder i kraft den 1. januar 2024.

*Digitaliserings- og Ligestillingsministeriet, den [dato for godkendelse]*

Marie Bjerre

/Tanja Franck